Priziet e veze ar marc'h gant ar Vrezhoned, setu perak e yae ger "marc'h" da sevel anvioù-den evel Marchoc, Marcoc, hiziv Marhec, Marec, met ivez Marchoiarn, Marchvili, Marcocwethen, Marcocwal, Marchwallon, Marchwocon. Gant ur rakger hon eus : Breselmarchoc gant "bresel" (brezel), Catmarchoc gant "cat" (kad) hiziv Cavarec, Glevmarchoc gant "glev" (vaillant) hiziv Glemarec, Glevarec ; Wiumarch gant "wiu" (dellezek), er ster "dellezek (da gaout) ur marc'h", hiziv Guimard e Breizh-Uhel ha Guivarc'h, pe Guinvarc'h e Breizh-Izel ; Wiuhomarch, ouzhpennet ar ger "ho" (mat) dirak "march" a ro ar ster : "dellezek (da gaout) ur marc'h mat", hiziv Guyomarc'h, Guyonvarc'h, hogen e Bro-Naoned dreist-holl e kaver ar stumm Guillemard, evel Guilloret a c'hell dont eus un henstumm Wiuworet.